พระราชกฤษฎีกากำหนดเขตที่ดิน ในท้องที่บางแห่งในอำเภอทรายทองวัฒนา อำเภอบึงสามัคคี อำเภอคลองขลุง อำเภอขาณุวรลักษบุรี และอำเภอปางศิลาทอง จังหวัดกำแพงเพชร ให้เป็นเขตปฏิรูปที่ดิน พ.ศ. 2553

พระราชกฤษฎีกา
พระราชกฤษฎีกา
กำหนดเขตที่ดิน
ในท้องที่บางแห่งในอำเภอทรายทองวัฒนา
อำเภอบึงสามัคคี
อำเภอคลองขลุง อำเภอขาณุวรลักษบุรี
และอำเภอปางศิลาทอง
จังหวัดกำแพงเพชร
ให้เป็นเขตปฏิรูปที่ดิน
พ.ศ. ๒๕๕๓
 

ภูมิพลอดุลยเดช ป.ร.
ให้ไว้ ณ วันที่ ๘ ธันวาคม
พ.ศ. ๒๕๕๓
เป็นปีที่ ๖๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงพระราชกฤษฎีกากำหนดเขตที่ดิน
ในท้องที่อำเภอขาณุวรลักษบุรี จังหวัดกำแพงเพชร ให้เป็นเขตปฏิรูปที่ดิน พ.ศ. ๒๕๒๗
และพระราชกฤษฎีกากำหนดเขตที่ดินในท้องที่อำเภอคลองขลุง จังหวัดกำแพงเพชร
ให้เป็นเขตปฏิรูปที่ดิน พ.ศ. ๒๕๓๔

อาศัยอำนาจตามความในมาตรา
๑๘๗ ของรัฐธรรมนูญแห่งราชอาณาจักรไทย และมาตรา ๒๕ วรรคหนึ่ง
แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา
๑ พระราชกฤษฎีกานี้เรียกว่า พระราชกฤษฎีกากำหนดเขตที่ดิน
ในท้องที่บางแห่งในอำเภอทรายทองวัฒนา อำเภอบึงสามัคคี อำเภอคลองขลุง
อำเภอขาณุวรลักษบุรี และอำเภอปางศิลาทอง จังหวัดกำแพงเพชร ให้เป็นเขตปฏิรูปที่ดิน
พ.ศ. ๒๕๕๓

มาตรา
๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา
๓ ให้ยกเลิก
(๑)
พระราชกฤษฎีกากำหนดเขตที่ดิน ในท้องที่อำเภอขาณุวรลักษบุรี จังหวัดกำแพงเพชร ให้เป็นเขตปฏิรูปที่ดิน
พ.ศ. ๒๕๒๗
(๒)
พระราชกฤษฎีกากำหนดเขตที่ดิน ในท้องที่อำเภอคลองขลุง จังหวัดกำแพงเพชร ให้เป็นเขตปฏิรูปที่ดิน
พ.ศ. ๒๕๓๔

มาตรา
๔ ให้ที่ดินในท้องที่ตำบลทุ่งทอง
ตำบลทุ่งทราย ตำบลถาวรวัฒนา อำเภอทรายทองวัฒนา ตำบลบึงสามัคคี ตำบลวังชะโอน
ตำบลเทพนิมิต อำเภอบึงสามัคคี ตำบลวังบัว ตำบลหัวถนน ตำบลคลองสมบูรณ์ ตำบลวังแขม
ตำบลวังยาง ตำบลท่ามะเขือ ตำบลวังไทร ตำบลคลองขลุง อำเภอคลองขลุง ตำบลยางสูง
ตำบลป่าพุทธา ตำบลเกาะตาล ตำบลโค้งไผ่ ตำบลวังหามแห ตำบลดอนแตง ตำบลแสนตอ
ตำบลปางมะค่า ตำบลวังชะพลู ตำบลสลกบาตร ตำบลบ่อถ้ำ อำเภอขาณุวรลักษบุรี
และตำบลหินดาต ตำบลโพธิ์ทอง ตำบลปางตาไว อำเภอปางศิลาทอง จังหวัดกำแพงเพชร
ภายในแนวเขตตามแผนที่ท้ายพระราชกฤษฎีกานี้ เป็นเขตปฏิรูปที่ดิน

มาตรา
๕ ให้รัฐมนตรีว่าการกระทรวงการคลัง
รัฐมนตรีว่าการกระทรวงเกษตรและสหกรณ์และรัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
อภิสิทธิ์ เวชชาชีวะ
นายกรัฐมนตรี
[เอกสารแนบท้าย]

๑.
แผนที่ท้ายพระราชกฤษฎีกากำหนดเขตที่ดิน ในท้องที่บางแห่งในอำเภอทรายทองวัฒนา
อำเภอบึงสามัคคี อำเภอคลองขลุง อำเภอขาณุวรลักษบุรี และอำเภอปางศิลาทอง จังหวัดกำแพงเพชร
ให้เป็นเขตปฏิรูปที่ดิน พ.ศ. ๒๕๕๓

(ดูข้อมูลจากภาพกฎหมาย)
หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ เนื่องจากมาตรา ๒๕ วรรคสาม
แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘
ซึ่งแก้ไขเพิ่มเติมโดยพระราชบัญญัติการปฏิรูปที่ดินเพื่อเกษตรกรรม (ฉบับที่ ๓)
พ.ศ. ๒๕๓๒ กำหนดให้การกำหนดเขตปฏิรูปที่ดิน ให้กำหนดเฉพาะที่ดินที่จะดำเนินการปฏิรูปที่ดินเพื่อเกษตรกรรม
เว้นแต่ในกรณีที่จำเป็นจะถือเขตของตำบลหรืออำเภอเป็นหลัก
แต่โดยที่พระราชกฤษฎีกากำหนดเขตที่ดิน ในท้องที่อำเภอขาณุวรลักษบุรี
จังหวัดกำแพงเพชร ให้เป็นเขตปฏิรูปที่ดิน พ.ศ. ๒๕๒๗ และพระราชกฤษฎีกากำหนดเขตที่ดิน
ในท้องที่อำเภอคลองขลุง จังหวัดกำแพงเพชร ให้เป็นเขตปฏิรูปที่ดิน พ.ศ. ๒๕๓๔
ได้กำหนดเขตปฏิรูปที่ดิน ในท้องที่อำเภอขาณุวรลักษบุรี และอำเภอคลองขลุง
จังหวัดกำแพงเพชร โดยถือเขตอำเภอดังกล่าวเป็นหลัก
ซึ่งทำให้เขตปฏิรูปที่ดินที่กำหนดตามพระราชกฤษฎีกาดังกล่าวครอบคลุมพื้นที่ที่ไม่มีโครงการเพื่อดำเนินการปฏิรูปที่ดินเพื่อเกษตรกรรมด้วย
สมควรปรับปรุงพระราชกฤษฎีกาทั้งสองฉบับดังกล่าว
เพื่อกำหนดเขตปฏิรูปที่ดินเฉพาะที่ดินที่มีการดำเนินการปฏิรูปที่ดินเพื่อเกษตรกรรมเท่านั้น จึงจำเป็นต้องตราพระราชกฤษฎีกานี้












วิภา/ปรับปรุง
๑ พฤษภาคม ๒๕๕๘












[๑] ราชกิจจานุเบกษา
เล่ม ๑๒๗/ตอนที่ ๗๘ ก/หน้า ๕๐/๑๙ ธันวาคม ๒๕๕๓